Huwa fatt magħruf li l-Kunsilli Lokali huma kkontestati mill-Partiti politiċi. Daqstant ieħor l-parti l-kbira tal-Kunsilliera, ladarba jiġu eletti, jaħdmu id f'id għall-ġid tal-lokalità tagħhom. Dan jistgħu jixhduh il-Kunsilliera Nazzjonalisti kollha li servew tul dawn l-aħħar 16-il sena ġewwa l-Kunsill Lokali tas-Swieqi, kif ħdimna flimkien tul dan il-perjodu. Għalhekk tiskanta kif issib Kunsilli Lokali li jagħżlu li jkunu partiġjani anki minn sempliċiment inċident li jinqala' fil-lokalità tagħhom li jkun qed jaffettwa ħażin lill-istess vittma. Ftit tal-ġimgħat ilu, persuna anzjana kellha inċident fuq bankina fil-lokalità ta' Paceville, San Ġiljan. L-inċident li seta' kien agħar, xorta wassal lil din il-persuna biex tagħmel numru ta' ġimgħat f'wheelchair, bl-inkonvenjent kollu li dan iġib miegħu. Il-każ ġie rrappurtat bi prominenza f'wieħed mill-ġurnali lokali fejn kien irrappurtat li din żelqet fuq bankina u sofriet xi ksur. Fl-istess rapport kien hemm li l-inċident seħħ minħabba rampa li saret f'tarf ta' bankina fejn sar żvilupp ta' kostruzzjoni. Fl-istess rapport l-anzjana ġiet rrappurtata tgħid li jħossha dispjaċuta għall-istat ħażin li jinsabu fihom il-bankini f'din iż-żona, żona li taqa' taħt ir-responsabbiltà tal-Kunsill Lokali ta' San Ġiljan. Meta l-Kunsill Lokali ġie kkuntattjat dwar l-istat ta' din il-bankina, intqal li din saret mill-kuntrattur li żviluppa s-sit imsemmi u l-Kunsill ma kienx sodisfatt bix-xogħol li sar u ordna lill-kuntrattur sabiex jieħu miżuri temporanji ta' sigurtà, inkluż miżuri sabiex il-bankina ma tkunx tiżloq. Kellha wkoll issir laqgħa mal-perit tal-kuntrattur fil-jiem li għaddew. L-argument iqum meta l-Kunsill ġie mistoqsi fuq l-istat ġenerali tal-bankini fil-lokalità u hawn ġie rrappurtat li s-Segretarju Eżekuttiv, qal li filwaqt li l-Kumitat Amministrattiv ta' Paceville u San Ġiljan jagħmlu dak kollu li jistgħu biex jirrimedjaw is-sitwazzjoni, huma m'għandhomx flus biżżejjed allokati sabiex jagħmlu dan. Qal ukoll li l-Kumitat Amministrattiv m'għandux fondi għal dan. Nibdew biex ngħidu li kull Kunsill Lokali huwa responsabbli mill-bankini fil-lokal tiegħu. Għal dan, kull Kunsill Lokali jingħata fondi apposta proprju għaż-żamma tat-toroq, inkluż il-bankini. Mela li l-Kunsill m'għandux flus għall-manutenzjoni tal-bankini mhux minnu. Daqstant ieħor mhux minnu li l-Kumitat Amministrattiv ta' Paceville m'għandux fondi. Il-fondi tal-Kumitati Amministrattivi joħorġu b'mod awtomatiku skont l-area tagħhom, mill-fondi tal-Kunsill Lokali li minnu jkunu jiffurmaw parti. Tant hu hekk, li dawn għandhom il-baġit tagħhom u l-accounts tagħhom separati. Għandi nifhem li segretarju eżekuttiv, jekk forsi ma jafx li m'hemmx vot sigriet f'seduta tal-Kunsill Lokali, tal-inqas ikun jaf din. L-iskuża li ġab il-Kunsill li kien hemm diskussjoni fuq masterplan u allura ma jagħmilx sens li wieħed jieħu ħsieb il-bankini f'dik iż-żona b' din l-istess skuża, hija assurdità u r-residenti jixraqilhom ferm aħjar minn skuża banali bħal din. Tajjeb wieħed jgħid li dan id-diskors qed jingħad fl-isfond ta' tliet snin konsekuttivi u bla preċedent, li fihom il-Kunsilli Lokali raw żieda sostanzjali fl-allokazzjoni diretta tagħhom. San Ġiljan kien wieħed mil-lokalitajiet li l-aktar li gawda minn tibdil fil-formola ta' kif tqassmu l-fondi din is-sena. Allura kumment partiġjan bħal dan fejn qed jinqeda minn inċident sfortunat ta' persuna biex nagħmlu argument politku, assolutament ma jreġix. Infakkar li għas-sena finanzjarja 2017, il-Gvern alloka żieda ta' iktar minn erba' miljun ewro għal Kunsilli Lokali. Jien nistieden lill-Kunsill Lokali ta' San Ġiljan jagħmel eżerċizzju għal dawn l-aħħar ħames snin billi jara kemm kellu allokazzjoni diretta għaż-żamma ta' toroq u bankini u jara fl-istess perjodu kemm kienet in-nefqa tiegħu f'xogħlijiet simili. Hija konvenjenti li tgħid li m'għandekx fondi meta l-fondi li jkollok potenzjalment tkun qed tonfoqhom f'affarijiet oħra, li minkejja li jistgħu jkunu ġustifikati, xorta waħda ma jkunux qed imorru fl-oqsma li għalihom ikunu qed jingħataw.